Euroopa Liidu Teataja L 143 , 30/04/2004 Lk 0049 - 0055



Euroopa Parlamendi ja nõukogu määrus (EÜ) nr 808/2004, 21. aprill 2004, infoühiskonda käsitleva ühenduse statistika kohta (EMPs kohaldatav tekst) EUROOPA PARLAMENT JA EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artikli 285 lõiget 1, võttes arvesse komisjoni ettepanekut, toimides asutamislepingu artiklis 251 sätestatud korras [1] ning arvestades järgmist: (1) 2000. aasta märtsis seadis Euroopa Ülemkogu Lissabonis Euroopale eesmärgiks saada kümne aastaga kõige konkurentsivõimelisemaks ja dünaamilisemaks teadmistepõhiseks majanduseks maailmas. (2) eEuroopa tegevuskavas 2002, mille kinnitas Feira Euroopa Ülemkogu 2000. aasta juunis, määrati kindlaks eesmärkide püstitamise ja võrdlusuuringu protsess Euroopa võimalikult kiireks internetiseerimiseks. (3) Sevilla Euroopa Ülemkogu kinnitas 2000. aasta juunis eEuroopa tegevuskava 2005 eesmärgid, mis nõuavad õiguslikke aluseid korrapärase ja võrreldava andmeesituse tagamiseks liikmesriikides ja infoühiskonda käsitleva ametliku statistika laiema kasutamise võimaldamiseks. (4) Euroopa Ülemkogule esitatavas iga-aastases kevadaruandes kasutatavad struktuuritähised peaksid põhinema infoühiskonda käsitleval ühtsel statistilisel teabel. (5) eEuroopa võrdlusuuringu protsess eEuroopa tegevuskava rakendamise ühe osana peaks põhinema infoühiskonda käsitleval ühtsel statistilisel teabel. (6) Komisjoni teenistused vajavad igal aastal ühtlustatud statistikat info- ja kommunikatsioonitehnoloogiate (IKT) kasutamise kohta ettevõtetes. (7) Komisjoni talitused vajavad igal aastal ühtlustatud statistikat IKT kasutamise kohta üksikisikute ja leibkondade poolt. (8) Infoühiskonna kiiresti muutuv loomus nõuab, et koostatavat statistikat saaks kohandada uute arengutega. Seda saab teha määratud kestusega moodulite abil ja rakendusmeetmetes muudatuste lubamisega, võttes arvesse liikmesriikide ressursse ja vastajate koormust, tehnilist ja metoodilist teostatavust ja tulemuste usaldusväärsust. (9) Ühenduse statistika koostamist reguleeritakse ühenduse statistikat käsitlevas nõukogu 17. veebruari 1997. aasta määruses (EÜ) nr 322/97 [2] sätestatud eeskirjadega. (10) Kavandatud meetmete eesmärki, milleks on infoühiskonda käsitleva ühenduse statistika süstemaatiliseks esitamiseks ühise raamistiku loomine, ei suuda liikmesriigid piisavalt saavutada meetme ulatuse ja mõju tõttu ning seepärast on nimetatud eesmärki parem saavutada ühenduse tasandil – ühendus võib võtta meetmeid kooskõlas asutamislepingu artiklis 5 sätestatud subsidiaarsuse põhimõttega. Nimetatud artiklis sätestatud proportsionaalsuse põhimõtte kohaselt ei lähe käesolev direktiiv kaugemale sellest, mis on vajalik nimetatud eesmärgi saavutamiseks. (11) Käesoleva määruse rakendamiseks vajalikud meetmed tuleks vastu võtta kooskõlas nõukogu 28. juuni 1999. aasta otsusega 1999/468/EÜ, millega kehtestatakse komisjonile antud rakendusvolituste kasutamise kord. [3] (12) Nõukogu otsusega 89/382/EMÜ, Euratom [4] asutatud statistikaprogrammi komiteega on konsulteeritud nimetatud otsuse artikli 3 kohaselt, ON VASTU VÕTNUD KÄESOLEVA MÄÄRUSE: Artikkel 1 Eesmärk Käesoleva määruse eesmärk on kehtestada ühine raamistik infoühiskonda käsitleva ühenduse statistika süstemaatiliseks esitamiseks. Artikkel 2 Määratlused Käesolevas määruses kasutatakse järgmisi mõisteid: a) ühenduse statistika – mõiste, mis on määratletud määruse (EÜ) nr 322/97 artiklis 2; b) statistika esitamine – mõiste, mis on määratletud määruse (EÜ) nr 322/97 artiklis 2; c) vaatlusperiood – periood, millele andmed osutavad; d) võrdlusaasta – vaatlusperiood pikkusega üks kalendriaasta; e) kogumisperiood – rakendusmeetmetes määratletud periood, mille jooksul andmeid kogutakse. Artikkel 3 Reguleerimisala 1. Koostatav statistika peab hõlmama eEuroopa võrdlusuuringu protsessiks nõutavat ja struktuuritähisteks vajalikku teavet, samuti muud teavet, mis on vajalik ühtse aluse loomiseks infoühiskonna analüüsi jaoks. 2. Statistika rühmitatakse moodulitena, nagu on määratletud I ja II lisas. Artikkel 4 Moodulid Käesoleva määruse moodulid hõlmavad järgmisi valdkondi: - ettevõtted ja infoühiskond, nagu on määratletud I lisas, - üksikisikud, leibkonnad ja infoühiskond, nagu on määratletud II lisas. Artikkel 5 Metoodikajuhend Komisjon koostab ja värskendab tihedas koostöös liikmesriikidega vastavalt uute rakendusmeetmete nõuetele metoodikajuhendi, mis sisaldab soovituslikke suuniseid vastavalt käesolevale määrusele esitatava ühenduse statistika kohta. Artikkel 6 Andmete edastamine 1. Liikmesriigid saadavad komisjonile (Eurostatile) käesolevas määruses ja selle rakendusmeetmetes nõutavad koondandmed ja metaandmed, sealhulgas konfidentsiaalsed koondandmed, kooskõlas statistiliselt konfidentsiaalsete andmete saatmist käsitlevate olemasolevate ühenduse sätetega. Neid ühenduse õigusakte kohaldatakse tulemuste töötlemisel, kui need sisaldavad konfidentsiaalseid andmeid. 2. Liikmesriigid saadavad käesoleva määrusega nõutavad andmed ja metaandmed elektroonilisel kujul vastavalt komisjoni ja liikmesriikide kokkulepitud andmevahetusstandardile. Artikkel 7 Kvaliteedikriteeriumid ja aruanded 1. Komisjon (Eurostat) hindab saadetavate andmete kvaliteeti. 2. Komisjon (Eurostat) töötab tihedas koostöös liikmesriikidega välja soovituslikud ühisstandardid esitatud andmete kvaliteedi (vastavalt Eurostati standardsetele kvaliteedikriteeriumitele) tagamiseks. Need standardid avaldatakse metoodikajuhendis. 3. Liikmesriigid võtavad kõik edastatavate andmete kvaliteedi tagamiseks vajalikud meetmed. 4. Ettenähtud ajavahemiku jooksul pärast lõpptulemuste edastamise tähtaega esitavad liikmesriigid komisjonile (Eurostatile) aruande edastatud andmete kvaliteedi kohta lõikes 2 nimetatud standardite alusel. Nendes aruannetes tuleb määratleda nimetatud standarditele mittevastavuse juhtumid. Ajavahemik lepitakse kokku rakendusmeetmete väljatöötamise käigus. Artikkel 8 Rakendusmeetmed 1. Meetmed käesoleva määruse moodulite rakendamiseks käsitlevad andmeobjektide ja nende karakteristikute valimist, määratlemist, korrigeerimist ja muutmist, karakteristikute katvust, vaatlusperioode ja jaotust, andmeesituse perioodilisust ja ajastamist ning tulemuste edastamise tähtaegu. 2. Rakendusmeetmed, sealhulgas korrigeerimis- ja värskendamismeetmed majanduslike ja tehniliste muudatuste arvessevõtmiseks, sätestatakse kooskõlas artikli 9 lõikes 2 osutatud menetlusega, võttes arvesse liikmesriikide ressursse ja vastajate koormust, tehnilist ja metoodilist teostatavust ning tulemuste usaldusväärsust. 3. Rakendusmeetmed koostatakse vähemalt üheksa kuud enne andmekogumisperioodi algust. Artikkel 9 Komitee 1. Komisjoni abistab otsusega 89/382/EMÜ, Euratom asutatud statistikaprogrammi komitee, edaspidi "komitee". 2. Kui viidatakse käesolevale lõikele, kohaldatakse otsuse 1999/468/EÜ artikleid 5 ja 7, võttes arvesse selle artiklis 8 sätestatut. Otsuse 1999/468/EÜ artikli 5 lõikes 6 sätestatud tähtajaks kehtestatakse kolm kuud. Artikkel 10 Rahastamine 1. Vähemalt esimesel aastal, mil käesoleva määruse alusel vastu võetud rakendusmeetmetes sätestatud ühenduse statistikat esitavad liikmesriigid, toetab komisjon liikmesriike rahaliselt, et aidata neil katta selle statistika esitamise, töötlemise ja edastamise kulusid. Rahalise toetuse summa ei ületa 90 % sellistest kuludest. 2. Ühenduse finantsabi andmise ning selle maksmise ja kontrollimise tingimused ja menetlus peavad vastama nõukogu 25. juuni 2002. aasta määrusele (EÜ, Euratom) nr 1605/2002 Euroopa ühenduste üldeelarve suhtes kohaldatava finantsmääruse kohta. [5] 3. Kui eelarvetingimused seda võimaldavad, jätkab komisjon finantsabi andmist liikmesriikidele, et aidata tasakaalustada selle statistika esitamise kulusid järgnevatel aastatel. 4. Eelarvepädev asutus kiidab heaks selliseks finantsabiks kättesaadavad eraldised Euroopa ühenduste iga-aastaste eelarvemenetluste raames. Artikkel 11 Jõustumine Käesolev määrus jõustub kahekümnendal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Strasbourg, 21. aprill 2004 Euroopa Parlamendi nimel president P. Cox Nõukogu nimel eesistuja D. Roche [1] Euroopa Parlamendi 29. jaanuari 2004. aasta arvamus (Euroopa Liidu Teatajas seni avaldamata) ja nõukogu 16. aprilli 2004. aasta otsus. [2] EÜT L 52, 22.2.1997, lk 1. Määrust on muudetud Euroopa Parlamendi ja nõukogu määrusega (EÜ) nr 1882/2003 (ELT L 284, 31.10.2003, lk 1). [3] EÜT L 184, 17.7.1999, lk 23. [4] EÜT L 181, 28.6.1989, lk 47. [5] EÜT L 248, 16.9.2002, lk 1. -------------------------------------------------- I LISA Moodul 1: Ettevõtted ja infoühiskond a) Eesmärgid Käesoleva mooduli eesmärgiks on ettevõtteid ja infoühiskonda käsitleva statistika õigeaegne esitamine. Moodul esitab raamid katvust, kestust ja perioodilisust, temaatikat, esitatud andmete jaotust ja mis tahes vajalikke pilootuuringuid käsitlevatele nõuetele. b) Katvus Käesolevas moodulis reguleeritakse Euroopa ühenduste majandustegevuse statistilise liigituse (NACE REV. 1.1) D–K jaos ja 92. jaotises määratletud äritegevust. Jagu J lisatakse juhul, kui eelnevad pilootuuringud on edukad. Statistika koostatakse ettevõtteühikute kohta. c) Andmete esitamise kestus ja perioodilisus Statistika esitatakse iga-aastaselt kuni viie võrdlusaasta kohta pärast käesoleva määruse jõustumise kuupäeva. Kõiki karakteristikuid pole tingimata vaja igal aastal esitada; iga karakteristiku esitamissagedus täpsustatakse ja lepitakse kokku artiklis 8 nimetatud rakendusmeetmete osana. d) Hõlmatud teemad Esitatavad karakteristikud valitakse järgmisest teemade loetelust: - IKT-süsteemid ja nende kasutamine ettevõtetes, - Interneti ja muude elektrooniliste võrkude kasutamine ettevõtetes, - e-kaubanduse ja e-äri protsessid, - IKT-alane pädevus ettevõtteühikus ja nõudlus IKT-oskuste järele, - IKT, Interneti ja muude elektrooniliste võrkude, e-kaubanduse ja e-äri protsesside kasutamist takistavad tegurid, - IKT kulud ja investeeringud, - IKT turvalisus, - IKT kasutamise täheldatav mõju ettevõtetele. Kõiki teemasid ei käsitleta tingimata igal aastal. e) Andmeesituse jaotus Kõiki jaotusi pole tingimata vaja igal aastal esitada; nõutavad jaotused valitakse järgmisest loetelust ja lepitakse kokku rakendusmeetmete osana: - suurusklassi alusel, - NACE rubriigi alusel, - piirkonna alusel: piirkondlikud jaotused piirduvad kuni kolme rühmitusega. f) Pilootuuringud Oluliste uute andmevajaduste ilmnemisel või ebapiisava andmekvaliteedi eeldamisel algatab komisjon pilootuuringud liikmesriikide poolt vabatahtlikkuse alusel teostamiseks enne mis tahes andmekogumist. Nimetatud pilootuuringute eesmärk on hinnata asjaomase andmekogumise teostatavust, võttes arvesse andmete kättesaadavusest tulenevaid eeliseid võrreldes nende kogumisega seotud kulutuste ja vastajate koormusega. -------------------------------------------------- II LISA Moodul 2: Üksikisikud, leibkonnad ja infoühiskond a) Eesmärgid Käesoleva mooduli eesmärgiks on üksikisikuid, leibkondi ja infoühiskonda käsitleva statistika õigeaegne esitamine. Moodul esitab raamid katvust, kestust ja perioodilisust, temaatikat, esitatud andmete jaotust ja mis tahes vajalikke pilootuuringuid käsitlevatele nõuetele. b) Katvus Käesolev moodul hõlmab üksikisikuid, leibkondi ja infoühiskonda käsitlevat statistikat. c) Andmete esitamise kestus ja perioodilisus Statistika esitatakse iga-aastaselt kuni viie võrdlusaasta kohta pärast käesoleva määruse jõustumise kuupäeva. Kõiki karakteristikuid pole tingimata vaja igal aastal esitada; iga karakteristiku esitamissagedus täpsustatakse ja lepitakse kokku artiklis 8 nimetatud rakendusmeetmete osana. d) Hõlmatud teemad Esitatavad karakteristikud valitakse järgmisest teemade loetelust: - IKT-süsteemide kättesaadavus ja kasutamine üksikisikute ja/või leibkondade poolt, - Interneti kasutamine erineval eesmärgil üksikisikute ja/või leibkondade poolt, - IKT-turvalisus, - IKT-pädevus, - IKT ja Interneti kasutamist takistavad tegurid, - IKT kasutamise täheldatav mõju üksikisikutele ja/või leibkondadele. Kõiki teemasid ei käsitleta tingimata igal aastal. e) Andmeesituse jaotus Kõiki jaotusi pole tingimata vaja igal aastal esitada; nõutavad jaotused valitakse järgmisest loetelust ja lepitakse kokku rakendusmeetmete osana: A. leibkondade kohta esitatav statistika: - leibkondade tüübi alusel; B. üksikisikute kohta esitatav statistika: - vanuserühma alusel, - soo alusel, - haridustaseme alusel, - tööhõive alusel, - piirkonna alusel. f) Pilootuuringud Oluliste uute andmevajaduste ilmnemisel või ebapiisava andmekvaliteedi eeldamisel algatab komisjon pilootuuringud liikmesriikide poolt vabatahtlikkuse alusel teostamiseks enne mis tahes andmekogumist. Nimetatud pilootuuringute eesmärk on hinnata asjaomase andmekogumise teostatavust, võttes arvesse andmete kättesaadavusest tulenevaid eeliseid võrreldes nende kogumisega seotud kulutuste ja vastajate koormusega. --------------------------------------------------